Sacha Baron Cohen

Sacha Noam Baron Cohen (s. 13. lokakuuta 1971 Lontoo) on brittiläinen koomikko ja näyttelijä, jolla on neljä laajalti tunnettua roolihahmoa: hoppari Ali G, kazakstanilainen toimittaja Borat, itävaltalainen homoseksuaali muotitoimittaja Brüno ja diktaattori Aladeen.

 Elämä 
 Sukutausta 
Baron Cohenin perhe on aškenasijuutalainen. Baron Cohenin isän suku oli muuttanut 1800-luvulla Walesiin Itä-Euroopasta. Baron Cohenin isoisä muutti Walesista väliaikaisesti Lontooseen, missä hänen poikansa Gerald syntyi. Gerald muutti 1960-luvulla Cardiffista takaisin Lontooseen, missä hän omistaa House of Baron -vaateliikkeen Piccadillylla. Baron Cohenin äiti Daniella o. s. Weiser syntyi Israelissa Saksasta vuonna 1936 muuttaneen balettitanssijattaren tyttäreksi ja muutti Lontooseen. Siellä Gerald ja Daniella menivät naimisiin ja saivat kolme poikaa, joista Sacha on nuorin.Tracy 2008, s. 10–15.

Sacha Baron Cohenin toinen isoveli Erran Baron Cohen on säveltäjä ja trumpetisti, joka on auttanut veljeään muun muassa säveltämällä tämän Borat-elokuvan kappaleen ”O Kazakhstan”. Baron Cohenin serkku Simon Baron-Cohen on johtava autismiasiantuntija.

 Nuoruus 
Baron Cohen kävi isoveljiensä tapaan yksityisen Haberdashers’ Aske’s Boys’ School -poikakoulun, jonka lukukausimaksu oli yli 10 000 puntaa. Hän harrasti kouluaikoinaan rap-musiikkia ja breakdancea sekä kuului sionistiseen Habonim Dror -nuorisojärjestöön. Sen tuottamassa näytelmässä Biloxi Blues Baron Cohen teki ensimmäisen teatteriesiintymisensä. Valmistuttuaan koulusta Baron Cohen asui vuoden ajan israelilaisella Rosh HaNikra -kibbutsilla lähellä Libanonin rajaa.Tracy 2008, s. 16–23. Senkin jälkeen Baron Cohen on palannut useat kerrat Israeliin. Hän puhuu erinomaista hepreaa sekä tuntee hyvin Israelin kulttuurin.Israelis dig 'Borat,' jokes in Hebrew. Mercury News. Web Archive. 

 Opinnot 
Baron Cohen opiskeli Cambridgen yliopiston Christ’s Collegessa historiaa vuosina 1990–1993. Hän kuului yliopiston ADC-draamakerhoon ja esiintyi toisinaan myös kokeellisessa Footlights-ryhmässä. Baron Cohen sai myönteistä huomiota muun muassa roolisuorituksistaan näytelmissä My Fair Lady, Viulunsoittaja katolla ja Cyrano de Bergerac.Tracy 2008, s. 27–30.

Baron Cohen vietti yhden kesän Yhdysvalloissa tutkimassa opinnäytetyötään varten juutalaisten osuutta Yhdysvaltain kansalaisoikeusliikkeessä. Opinnäytetyö käsittelee kahden juutalaisen kansalaisoikeusaktivistin murhaa vuonna 1964.Tracy 2008, s. 31–32.

 Ura 
Valmistuttuaan Cambridgesta Baron Cohen opiskeli vuoden ajan klovneriaa draamaopettaja Philippe Gaulierin opissa.Tracy 2008, s. 43. Baron Cohen teki ensiesiintymisensä televisiossa huhtikuussa 1995 Channel 4:n komediassa Jack and Jeremy’s Police 4. Myöhemmin samana vuonna hän pääsi juontajaksi paikallistelevision ohjelmaan Pump TV, jossa hän haastatteli paikallisia persoonallisuuksia. Kun televisioasema joutui lopettamaan, Baron Cohen oli taas työttömänä ja asui isoveljensä kanssa.Tracy 2008, s. 39–42. Hänen seuraava työpaikkansa oli vuonna 1997 satelliittikanava Talk TV:llä lastenohjelma F2F:n juontajana. Tässä ohjelmassa hän pääsi esiintymään eri hahmoina, joista yksi muistutti hänen myöhempää Ali G -hahmoaan ja toinen Boratia.Tracy 2008, s. 44–49.

Vuonna 1998 Baron Cohen sai paikan Channel 4:n myöhäisillan The 11 O’Clock Show’n juontajana.Tracy 2008, s. 50–51. Hänestä tuli suursuosittu roolissaan pahaa-aavistamattomia ihmisiä haastattelevana hölmönä ja epäaitona hiphoppari Ali G:nä, ja hän voitti vuonna 1999 vuoden parhaan uuden koomikon British Comedy Award -palkinnon. Ali G:n suosio johti omaan televisiosarjaan Da Ali G Show, joka alkoi maaliskuussa 2000.Tracy 2008, s. 63–70. Ohjelmassa alkoivat esiintyä myös homoseksuaali muotitoimittajahahmo Brüno sekä Baron Cohenin aikaisempaan hahmoon perustunut toimittaja nimeltä Borat.Tracy 2008, s. 82.

Baron Cohenille myönnettiin Da Ali G Show’sta vuonna 2001 kaksi Bafta-palkintoa. Vuonna 2002 hahmosta julkaistiin elokuva Ali G Indahouse, jossa hänet nähdään osallistumassa politiikkaan. Palkintojen ja yleisösuosion ohella Ali G -hahmoa oli myös alettu arvostella rivoudesta, rasistisuudesta, seksismistä ja homofobiasta.Tracy 2008, s. 85–109.

Koska Ali G oli Britanniassa jo kaikkien tuntema hahmo, Baron Cohen jatkoi sarjaansa kuudella uudella jaksolla HBO-kanavalla Yhdysvalloissa, missä hän saattoi vielä yllättää haastateltavansa. Ali G sai haastateltavakseen muun muassa Boutros Boutros-Ghalin, Newt Gingrichin ja Donald Trumpin.Tracy 2008, s. 131–150.

Baron Cohenista tuli maailmankuulu vuoden 2006 elokuvasta Borat, jonka pääosassa on Da Ali G Show'ssa sivuosassa nähty kazakstanilainen toimittajahahmo Borat. Elokuva on televisiosarjan tapaan pseudodokumentti, jossa esiintyvien ihmisten annettiin ymmärtää, että kyseessä olisi ollut dokumenttielokuva. Haastateltavien nolauksen ohella myös Kazakstan esitetään elokuvassa hyvin huonossa valossa. Lisäksi Boratin räikeä juutalaisvastaisuus jakoi mielipiteet voimakkaasti. Itsekin juutalaisen Baron Cohenin mukaan Boratin juutalaisvihan tarkoituksena on tehdä rotuennakkoluulot naurettaviksi. Hän huomautti myös, että elokuva oli hyvin suosittu Israelissa.Tracy 2008, s. 240–245. Baron Cohen palkittiin elokuvasta Golden Globella parhaana komedia-/musikaalinäyttelijänä sekä Toronton elokuvajuhlilla parhaana näyttelijänä.

Vuonna 2009 myös Brüno-hahmo sai oman elokuvansa. Vuonna 2012 Baron Cohen esitti käsikirjoittamansa Diktaattorin pääosassa diktaattorin karikatyyri Aladeenia. Diktaattoriksi pukeutunut Baron Cohen aiheutti hämminkiä vuoden 2012 Oscar-gaalan punaisella matolla kaatamalla toimittaja Ryan Seacrestin päälle uurnan, jonka hän väitti sisältävän Kim Jong-ilin tuhkat.

Vuonna 2018 julkaistiin Baron Cohenin satiirinen televisiosarja Who is America?, jossa hän haastatteli jälleen ihmisiä valeasuissa, tällä kertaa keskittyen Yhdysvaltain poliittiseen tilanteeseen. 

Vuonna 2019 komediarooleistaan tunnettu Baron Cohen teki vakavamman näyttelijäroolin esiintyessään vakooja Eli Cohenina draamasarjassa The Spy. Hän oli parhaan miessivuosan Oscar-palkinnon ehdokkaana roolisuorituksessaan vuoden 2020 draamaelokuvassa The Trial of the Chicago 7.

Borat-elokuvan jatko-osa Borat Subsequent Moviefilm julkaistiin vuonna 2020. Elokuva oli parhaan sovitetun käsikirjoituksen Oscar-palkinnon ehdokkaana.

 Yksityiselämä 
Baron Cohen on kertonut olevansa juutalainen kulttuurisesti mutta ei uskonnollisesti. Hän sanoo olevansa ylpeä historiallisesta ja kulttuurisesta juutalaisesta identiteetistään ja noudattavansa juutalaisia tapoja ja perinteitä esimerkiksi sytyttämällä perheensä seurassa kynttilän perjantai-iltana, käymällä synagogassa muutaman kerran vuodessa ja pyrkimällä syömään košer-ruokaa.Tracy 2008, s. 9.

Baron Cohen tapasi vaimonsa, australialaisen näyttelijän Isla Fisherin, vuonna 2002. He avioituivat vuonna 2010. Fisher kääntyi juutalaisuuteen. Heillä on kolme yhteistä lasta, vuosina 2007 ja 2010 syntyneet tyttäret ja vuonna 2015 syntynyt poika. Pariskunta jätti avioerohakemuksen vuonna 2023.

 Tunnustukset 
 Oscarit 
 Paras sovitettu käsikirjoitus, ehdokkuus 2006 (Borat)
 Paras miessivuosa, ehdokkuus 2020 (The Trial of the Chicago 7)

 Golden Globet 
 Paras miespääosa musikaali- tai komediaelokuvassa 2007 (Borat)
 Paras miespääosa musikaali- tai komediaelokuvassa 2021 (Borat Subsequent Moviefilm)
 Paras miespääosa musikaali- tai komediasarjassa, ehdokkuus 2019 (Who Is America?)
 Paras miespääosa minisarjassa tai televisioelokuvassa, ehdokkuus 2020 (The Spy)
 Paras miessivuosa, ehdokkuus 2021 (The Trial of the Chicago 7)

Filmografia

 Elokuvat 
Elokuvat Vuosi Suomenkielinen nimi Alkuperäinen nimi Rooli 2000  The Jolly Boys’ Last Stand  The Jolly Boys’ Last Stand  Vinnie  2002  Ali G Indahouse  Ali G Indahouse  Ali G 2005  Madagascar  Madagascar  King Julien XIII (ääni)2006  Talladega Nights: The Ballad of Ricky Bobby  Talladega Nights: The Ballad of Ricky Bobby  Jean Girard  Borat  Borat  Borat Sagdiyev  2007  Sweeney Todd: Fleet Streetin paholaisparturi  Sweeney Todd: The Demon Barber of Fleet Street  Signor Adolfo Pirelli  2008  Madagascar 2  Madagascar: Escape 2 Africa  King Julien XIII (ääni) 2009  Brüno   Brüno  Brüno Gehard 2011  Hugo  Hugo  Inspector Gustav 2012  Diktaattori  The Dictator  Admiral General Haffaz Aladeen  Madagascar 3  Madagascar 3: Europe's Most Wanted  King Julien XIII (ääni) Les Misérables  Les Misérables  Thénardier 2013  Uutisankkuri 2: Legendan paluu   Anchorman: The Legend Continues  BBC News Anchor2016  Grimsby  Grimsby  Carl Allen "Nobby" Butcher Liisan seikkailut peilimaassa  Alice Through the Looking Glass  Time Past Forward  Past Forward The Man with No Mouth2020  The Trial of the Chicago 7  The Trial of the Chicago 7  Abbie Hoffman Borat Subsequent Moviefilm: Delivery of Prodigious Bribe to American Regime for Make Benefit Once Glorious Nation of Kazakhstan  Borat Subsequent Moviefilm: Delivery of Prodigious Bribe to American Regime for Make Benefit Once Glorious Nation of Kazakhstan  Borat Sagdiyev

 Televisio 
 Vuosi  Televisiosarja  Rooli  Huomioita  1995  Jack and Jeremy’s Police 4  teloitusuhri  1996  Live from the Lighthouse  Ali G  1998-1999  The 11 O’Clock Show   2000-2004  Da Ali G Show   2010  Simpsonit  Jakob  äänirooli, 1 jakso  2018  Who Is America?  useita rooleja  2019  The Spy  Eli Cohen  kuusiosainen minisarja 2025  Ironheart  Mefisto  Disney+-alkuperäissarja, 1 jakso

 Lähteet 

 Viitteet 

 Aiheesta muualla 



Luokka:Brittiläiset koomikot
Luokka:Englantilaiset näyttelijät
Luokka:BAFTA-palkinnon saajat
Luokka:Vuonna 1971 syntyneet
Luokka:Elävät henkilöt
Luokka:Golden Globe -palkinnon saajat
Luokka:Seulonnan keskeiset artikkelit